
■> 5l Enkonduke 


Karaj amikoj! 

L a antaŭa, kaj ankaŭ la nuna 
numero parte okupiĝas 
pri la temo GENERACIOJ. 

Kiam mi malkaŝis al la poeto 
Baldur Ragnarsson, ke sur la 
frontpaĝo de JunaAmiko 1/2015 
estas miaj genepoj Amelia kaj 
Marko, li verkis al ili poemeton: 

Tenas en la manoj 
ovon rompiĝeman, 
simbolon de la paco, 
evitu ajnon preman, 
Amelia kaj Marko 
zorgu pri la ovo, 
simbolo de la vivo 
en kontinua movo. 

Kaj kiam mi malkaŝis al Baldur, 
ke sur la frontpaĝo de la revuo 
Esperantista Vegetarano, kiun mi iam 
redaktis (kaj kiu same pritraktis la 
temon “paco”), estas la patrino de 
miaj genepoj, mia filino Linda, kun sia 
frato Viktor, en simila aĝo, li surprizis 
min per plia ĉarma poemeto: 




K S P K R A N TIST \ 
VKfikTAHANO 



Linda kaj Viktor 
antaŭ jaroj 
sendas ĉarmon 
malgraŭ baroj 
tempo-kreitaj 
sur frontopaĝo 
de gazet' malnova, 
ho juna aĝo! 

Elkoran dankon, Baldur! 

Pri la temo GENERACIOJ (gefiloj, 
gepatroj, geavoj...) okupiĝas ankaŭ la 
konversacia temo (p. 5), la anekdoto 
(p. 15), la artikolo pri cignoj (ankaŭ 
tiuj havas generaciojn, p. 16), Geavoj 
kaj genepoj (p. 20), Esperanto kiel 


familia lingvo (p. 21), Invitoj por 
Esperantaj familioj al la kastelo 
Greziljono (p. 22), al Kongo (p. 23) 

kaj Benino (p. 29), la rubriko 
LUDE (p. 26), la recenzo 
(p. 30), niaj plurgeneraciaj 
kongresoj (LUDE, p. 33)... 
Nature ne mankas la tradiciaj 
bildstrioj kaj rubrikoj kiel 
Ekstere, Kantoj, Legu kaj ĝuu, 
Amuza matematiko, rakontoj, 
recenzoj, LASTE kun esplor- 
tasko, la rubriko pri nia kultura 
heredaĵo... - Agrablan legadon! 

Stano Marĉek 

Valoraj 

renkontiĝoj 

Kutime mi diras pri mi: 

senrita emerito 
senbrutara nomado 
babilema poligloto 

Amikoj diras al mi: 

Viaj nepoj ne ofte vidas vin, 
ĉar vi tiom multe vojaĝas... 

Mi devas respondi: 

Kiam mi estas hejme kaj mi volas inviti 
ilin al Les Brenets, mia vilaĝo, ili diras: 

En tiu tago ni devas iri 
al ŝakoĉampionado, 
al malfermitaj pordoj en la klubo 
pri fervojoj, 
al futbalmatĉo, 
al festo ĉe amiko 

Do ĉiuj estas tre okupitaj. Tamen ni 
renkontiĝas foje kaj tiam estas granda 
ĝojo por ĉiuj. Mireille Grosjean 

Konversaciaj temoj 



Mi deziras hundidon! 

Help-materialo por ekzamenotoj. Rubrikestro: Judit Felszeghy 


I. Kiun donacon 
por la bona lerneja 
atestilo? 

Karina (K), sepjara knabino, ŝiaj 
patro (P) kaj patrino (P-ino) babilas 
en sia hejmo, komence de somero. 

P - Donu jam Karina vian lernejan 
atestilon! Rigardu, Patrino - jen 
la notoj de la unua lerneja jaro de 
nia filineto! (AlPanjo:) - Ŝi ricevis 
la plej bonajn el ĉiuj studobjektoj, 
eĉ kun laŭdo, ke ŝi estas eminenta 
lernanto! Mi estas kortuŝitaL. 

K - (Ridetas, brilas la okuloj) ... 

P-ino (Rigardas la atestilon): - Viaj 
lernejaj rezultoj estas tre bonaj, 
filineto, kaj modela konduto! Kun 
Paĉjo ni estas ege fieraj pri vi! 

K: (Ridetas, brilas la okuloj) ... 

P - Filineto kara, kun Panjo ni decidis, 
se viaj jarfinaj rezultoj estos bonaj, 
vi ricevos belan donacon! 

K (Ridetas, brilas la okuloj) - Ho! 

P - Filineto, mi pensas, ke bona biciklo 
povus esti ideala donaco por vi! 

Vi estas jam granda knabino, kaj 
ni povos ŝanĝi vian malnovan 
bicikleton al iu vera kaj nova! Vi 
tamen mem rajtas elekti, kion vi 
deziras donace por via laŭdinda 
atestilo! 

K - Ho, ĉu biciklon...? 

P-ino - Karineto, ni povas kudrigi 
belan vestaĵon por vi, vi ja jam 


estas granda knabino... Aŭ iun 
ludilon. 

K (ridetas, brilas la okuloj) ... 

P - Aŭ eble propran porteblan 
komputilon, ĉu? 

P-ino - Tio certe ne urĝas, filineto 
mia! Pripensu trankvile, ni povos 
kune diskuti pri via donaco. 

K - Jam nun mi scias, kion mi deziras 
donace! 

P-ino kaj P - Diru filineto! 

K - Mi deziras hundidon! Mi jam 
delonge pripensis tion! 

Konversaciaj temoj 



II. La elekto 

Post kelkaj tagoj Karina (K), ŝiaj 
patro (P) kaj patrino (P-ino) babilas 
kun la Vendisto (V) en granda 
vendejo de bestoj. 

V - Bonan tagon! Kiel mi povas helpi? 
Ĉu vi deziras karesbeston? Ni havas 
tre grandan elekton: de la etaj ĝis 
la grandaj, de fiŝetoj kaj reptilioj 
ĝis eĉ ... 

P-ino kaj P - Bonan tagon! Ni deziras... 


V - Ho, pardonu! Eble nur nutraĵon 

por via besteto? Ankaŭ tiuterene ni 
havas tre grandan elekton! Ili estas 
en tiu ejo maldekstre, mi... 

P-ino - Dankon, sed ni deziras... 

V - Se tamen vi deziras aĉeti ludilon, 

akcesoraĵon, mi povos montri al vi 
la plej... 

P - Jes, dankon, tion eble nur poste, 
nun ... 

V - Do, vi povas ankaŭ sen iu 

Konversaciaj temoj 




urĝo ĉirkaŭrigardi! Kaj se vi 
havas demandon, turniĝu al mi 
senhezite! 

P - Dankon, ĝuste tion ni volis. 

K - Sed Paĉjo, ĉu ni ne rigardu la 
hundidojn? 

P-ino - Unue ni eble rigardu la 

birdojn, ĉu? Mi ŝategas aŭskulti ilin 
matene... 

P - Aŭ ni elektu iun belan fiŝon, 
ĉu? Vi eĉ ne imagas, filineto, kiaj 
interesegaj fiŝoj ekzistas! 

K - Mi volas rigardi nek birdojn, nek 
fiŝojn... 

P-ino - Ĉu ne estas iom malpli vila 
besteto ol hundo? 

P - Eble malpli granda besteto ol 
hundo...? 

K (enirinte en la halon de hundidoj, 
haltante ĉe ĉarma helflava hundido, 
dum la gepatroj sekvas ŝiri) - Jen, 
mi elektas tiun ĉi! 


povos lerni, kiel zorgi pri ĝi. Iu mia 
samklasano vizitadas ĝuste tiun 
lernejon! Vi vidos, kiel obeema kaj 
bonkonduta hundeto ĝi fariĝos! 

III. Laŭ la 
interkonsento... 

Karina (K), ŝiaj patro (P) kaj patrino 
(P-ino) babilas en sia hejmo, fine de 
somero. 


(Post duonhoro, survoje hejmen) 

K (ridetas, brilas la okuloj) - Panjo, 
Paĉjo, rigardu! Kiel ĉarma ĝi estas, 
ĝi lekadas mian manon! 

P-ino - Mi esperas, ke ĝi ja ne vundos 
vin, filineto! 

P - ĉi volas manĝi! Kiom ni devas 
doni al ĝi? 

K - Pri tio ĉio estas skribita sur la 
sako de la manĝaĵo. 

P-ino - Tia hundo povus esti eĉ 
danĝera, jam plenkreskinta! 

K - Estas hundolernejo, ne 

malproksime... Tie la hundido 
lernos, kiel konduti... kaj ankaŭ mi 


K - Aliko atentu! Venu al mi! A1 la 
piedoj! Bonege! Sidiĝu! Aliko, 
sidiĝu! Bona hundeto! Nun atentu, 
Aliko! Restu ĉi tie! Restas la bona 
hundo! Ekstaru! Aliko, ekstaru! 
Bone! Venu al mi! A1 mi, Aliko! 

P-ino - Via hundeto estas jam vere 
ege lerta, filineto! Gratulojn! 

K (Ridetas, brilas la okuloj) - Rigardu, 
Panjo, kion Aliko povas jam fari! 

Jen la pilko, Aliko. Ne maĉu ĝin! 
Portu la pilkon al Panjo! Antaŭen, 
Aliko! Kunportu la pilkon! Lerta 
hundo! Booone! Haltu! Kuŝiĝu! 
Bonege Aliko! Ĉu vi vidas Panjo, 
kiom lertega kaj ĉarma Aliko estas? 

P-ino - Jes filineto, vi tre diligente 

Konversaciaj temoj 


edukas la hundon, kaj ĝi tre rapide 
lernis ĉion necesan, eĉ pli! Sed mi 
timas, ke via lernado jam ne iros 
tiel fervore, kiel lastjare. Post unu 
semajno komenciĝos la lerneja jaro, 
kaj vi eĉ ne tuŝis viajn lernolibrojn. 

P - Rememoru, Karina, pri nia 
interkonsento: vi rajtas havi 
hundon, nur se viaj lernejaj rezultoj 
ne malboniĝos! 

(Post unu monato) 

K - Kara Paĉjo, nun estas la kvara, 
tempo por promenigi Alikon! 

Ne forgesu, kion mi instruis al vi: 
la hundo devas marŝi ĉiam ĉe via 
maldekstra flanko! Ne lasu, ke ĝi 
tiradu vin, kien ĝi volas iri. 

Mi montros - jen: per mallonga 
ektiro de la rimeno eblas atentigi 
la hundon. 

K - Panjo, ĉu vi preparis manĝaĵon 
ankaŭ por Aliko? Vi ja scias, ĉiun 
duan tagon ĝi devas ricevi ne la 
sekaĵon, sed la kuiritan. 

K - Ho, vi jam alvenis! Aliko, ĉu estis 
agrabla la promenado? Ĉu vi obeis 
al mia Paĉjo? Bona hundo! Paĉjo, tie 
sur la breto troveblas la broseto de 
Aliko... - bonvolu iomete trabrosi 
ĝian felon, mi petas! 

P - Filineto mia, tio estas jam... 

K - Kara Paĉjo, antaŭ la televida filmo 
vi certe havos iom da tempo por 
kelkfoje ĵetadi la pilkon por la 
hundo... - tion ĝi ege ŝatas. 

P - (Iom akre) - Karina, kion vi ja 
imagas? Ĉu la hundo estas mia aŭ 
via, finfine... 

K - Kara Paĉjo, sciu, ke morgaŭ ni 
skribos rapidteston pri Esperanto, 


kaj mi devos ankoraŭ prepariĝi 
por la leciono! Mi promesis al 
vi, ke miaj lernejaj rezultoj ne 
malboniĝos! 

Taskoj 

I. Respondu la demandojn (provu 
ne rigardante la dialogon): a) Kial la 
knabino ricevos donacon? b) Kiu aĉetos 
la donacon al la knabino? c) Kiuj donacoj 
estis proponitaj? ĉ) Kiun donacon 
deziras la knabino? Kiujn varojn 
proponis la vendisto en la bestovendejo? 
Kiujn bestojn proponis la patro kaj la 
patrino? Kial ili proponis tiajn bestojn 
por aĉeto? Kiun beston aĉetis finfine la 
familio? Kial ili aĉetis ĝuste tiun beston? 
Kiu interkonsento estis inter la patro 
kaj la filino? Kial la gepatroj pensis, ke 

la filino ne plu lernos tiel bone? Kiel 
solvis la knabino, ke ŝi havu tempon por 
lernado? 

II. Vicigu, kiujn donacojn proponis la 
gepatroj al la knabino (provu ne rigardi 
la tekston dume)! Se vi estus unu el la 
gepatroj, kiu(j)n donaco(j) vi proponus 
al via sepjara infano? Kiun besteton vi 
havas hejme? Kiun besteton vi deziras 
havi, kial tiun? 

III. Rakontu kion volis prezenti kaj vendi 
la vendisto en la bestovendejo! Provu 
priskribi kiel aspektis la vendejo, kiuj 
varoj troveblis tie! 

IV. Skribu (12 - 17 linian) leteron al 
via esperantista amik(in)o, en kiu 
a) vi dankas la bondezirojn por via 
naskiĝtago, b) vi rakontas, kiun 
besteton donacis al vi viaj gepatroj, c) 
kiel la besteto aspektas, d) kiujn zorgojn 
kaj taskojn vi havas pri la nova loĝanto, 
e) ĉu vi ankaŭ edukas ĝin, kaj se jes, kiel. 
Fine espliku, ĉu vi ĝojas pri la besteto 
kaj kial. Ne forgesu adiaŭi en la letero! 

LUME, la unua mirinda etaĝo 



El mia kolora vivo 'Sr 




>; Mi kantas "steree", 
mi kantas "mone" - j 
, TTO ESTAS BONE ! 



IA6<X>Ĝ6A 




mm 




Feliĉe mi havas mian . v 

karan .v.CPl 

farbokrajoneton, 
ĝi ĉiam savas min. " 

-> LUME, la unua mirinda etaĝo 


El mia kolora vivo 

Se vi emas, kolorigu la bildetojn! 


• v/w i • a i • ,I*, • ^ \ Kial ellitiai? Ekde kiam 
•••:/ Vekigu kaj ellitiguj , ... 

. m u * ., / om havas komputilon, 

1 mallaboremuloi! / . , r 

nemu desegnas 


uzante nin! 




HURA! MI DESEĈNOS LA SUNON ! 


Paĝo 9: Kiel laŭdis sin (fanfaronis) la aparatoj? Kial ili ĉesis funkcii? Kiu savis 
la situacion? Paĝo 10: Kion desegnis la farbokrajonoj? Kial doloris la okuloj 
de la knabo? 

Ekstere, la natur-rubriko 


Lacertuloj, la diversaj 


sunsatantoj 

Baldaŭ estos la somero en la 
norda hemisfero. Ni do konatiĝu 
kun bestoj, kiuj ne havas varman 
sangon, kaj do dependas multe 
de la ekstera temperaturo. 



acertuloj estas subordo, al kiu 
apartenas interalie kameleonoj, 
igvanoj, gekoj kaj ankoraŭ multaj 
aliaj. Ĉiuj estas reptilioj, do ili havas 
skvamojn, pulmojn kaj demetas ovojn. 
Jen du el ili: etulo kaj egulo! 

La etulo! 

Geko (latine tarentola mauritanica ) 
estas eta lacertulo proksimume 
12 centimetrojn longa. ĉia koloro 
estas bruna aŭ verda, kaj ĝi povas 
ŝanĝiĝi laŭ la temperaturo. ĉi estas 
nokta besto, kiu loĝas sur la tuta 
mediteranea zono, ĉar tie estas sufiĉe 
varma kaj humida klimato. Oni trovas 
ĝin en humidaj lokoj, ekzemple en 
keloj aŭ proksime de akvo. Nokte ĝi 


ankaŭ ŝatas resti proksime de homaj 
lumoj, ĉar estas multe da insektoj 
tie. Geko povas kuri tre rapide, kaj 
sur la muroj, kaj sur la vitroj, kaj sur 
la plafono, ĉar ĝi havas fingrojn kun 
adheraj lamenoj. ĉi ankaŭ povas salti 
kaj ne lasas homojn alproksimiĝi. Do 
estas malfacile kapti ĝin. 

Gekoj estas viandomanĝantoj, pro 
tio ili ĉasas insektojn, sed povas ankaŭ 
kapti aliajn etajn bestojn. La maskloj 
povas batali pro teritorio aŭ inoj, kun 
kiuj ili reproduktiĝas printempe. Ĉiu 
demeto donas averaĝe du ovojn, kiuj 
estas demetataj surtere, aŭ kelkfoje 
sub iu eta objekto, ekzemple folio 
aŭ branĉo. La ovoj maturiĝas dum 
proksimume tridek tagoj. Kiam la idoj 





Saluton, 
mi estas Samuel 
el Svislando. 

Mi kontribuas al 
Juna Amiko per la 
rubriko pri la 
naturo. Mi volonte 
ricevos viajn petojn 
aŭ komentojn 
al mia adreso: 
samuel@noos.ch 
Ĝis! 

naskiĝas, ili estas tri centimetrojn 
longaj kaj povas reproduktiĝi post 
unu jaro. 



La egulo! 

La komoda varano (latine varanus 
komodoensiŝ) estas alia lacertulo, 
sed ĉi-foje temas pri varano. Ĝi estas 
verd-griza kaj sufiĉe granda, eĉ la 
plej granda lacertulo de la mondo: 
ĝi longas 2 metrojn kaj pezas 70 
kilogramojn. La komoda varano 
loĝas en Indonezio, ĉefe sur la insulo 
Komodo. Ĝi ne bone aŭdas: dek-foje 
malpli bone ol ni, la homoj. 

La komoda varano ŝatas varmajn 
kaj sekajn lokojn, vivas en savanoj, 
ebenaĵoj aŭ arbaroj. Ĝi estas 
tagvivanto, sed tamen iom aktivas 
nokte. La komodaj varaninoj povas, 
sen fekundigo de la masklo, demeti 
ovojn, kiuj donos idojn, sed nur 
masklojn, ĉar la kromosomoj ne 
ebligas fari aliajn inojn sole. Tio estas 
utila, se ino ne trovas masklojn. 

Ŝi povas fari idojn (nur masklojn) 
kaj reproduktiĝi kun ili por havi 
fekundigitajn ovojn (inojn / masklojn). 
Sed tiu ebleco estas malbona por la 
genetika diverseco de la specio. 

Eble vi rimarkis la multajn 
malsimilaĵojn inter la du lacertuloj. 

Mi volis montri tion al vi, kaj diri, 
ke ĉiuj bestoj estas malsimilaj, kaj ke 
oni devas ami ilin ĉiujn same. 

Samuel, Svislando 
www.noos.ch /samuel 
samuel&noos.ch 

m 

Noto de la redaktoro 

En mia montara ĝardeno en Slovakio, 
centra Eŭropo, vivas kaj bonfartas tiu ĉi 
eta kaj utila speco de lacerto (ĝi manĝas 
insektojn kaj limakojn). 
























Amuza matematiko 




Matgosia Komarnicka 

Ekamu matematikon 



Legante nian rubrikon dum la tuta 
pasinta jaro vi jam konvinkiĝis, ke 
matematiko estas uzebla. 

i ja ebligas kalkuli, ĝi instruas 
logikan pensadon, kaj kreas nian 
imagon. Preskaŭ ĉiuj kampoj 
kunligas sin kun matematiko, kaj 
tial oni diras, ke matematiko estas la 
reĝino de la sciencoj. Laŭ Galileo Galilei 
“Matematiko estas la alfabeto, per kiu 
Dio skribis la mondon”. Bedaŭrinde, 
sed konstante, plimulto de lernantoj ne 
ŝatas matematikon. Tion provas ŝanĝi 
Bardhyl Selimi, la sekretario de Albana 
Esperanto-Instituto, la prezidanto de la 
albana ILEI-sekcio, eluzante sian pli ol 
40-jaran sperton en instruado. 


Li skribis tre interesan libron 
Amuziĝu per matematiko. Laŭ ĝi mi 
provos proksimigi amuzan bildon 
de matematiko. Mi invitas ĉiujn, kiuj 
ŝatas, kaj ankaŭ tiujn, kiuj ne ŝatas 
matematikon, ĉeesti en la lecionoj 
de matematiko kun Juna Amiko. 

Bonvolu tralegi la matematikan 
taskon kaj provu solvi ĝin. Sekve 
komparu vian solvon kun la solvo 
proponita de Bardhyl. Ne ĉagreniĝu, se 
la tasko estas tro malfacila. Sur la paĝo 
35 vi trovos solvon de la tasko. La heroo 
de la nuna matematika tasko estas 
Sherlock Holmes (Ŝerlok Holms). Ĝi 
estas la fikcia persono de la romano de 
A. Conan Doyle (Konan Dojl), kiu aperis 
en la jaro 1887. 



La tasko: Bankoŝtelisto 

Oni forŝtelis bankon en 
Sitidaun-strato. Tuj komencis 
enketi la fama detektivo 
Ŝerlok Holms. Li notis 
ĉiujn kvar respondojn de la 
akuzitoj, la bankaj oficistoj. 

Timido: Mi scias nenion, ĉar 
mi eliris la unua el la banko. 

Anfi: E1 ni kvar mi ne eliris la lasta. 

Koksford: Kiam mi ekrevenis hejmen, 
mi estis nek la unua, nek la lasta. 

Smith: Mi forlasis la bankon la lasta. 

Poste Ŝerlok Holms esploradis la 
lokon kaj ĉiujn vojojn kondukantajn 
al la bankejo, same li pretigis kelkajn 


skizojn pri ties internaj partoj. 

Li rezonadis: La gangsteroj 
certe havis informanton ene 
de la banko. La informanto 
eliris la unua el la banko. 

- Ĉu tiu estas Timido? 

- Ne hastu, demandu la 
pordiston laŭ kiu vico eliris 
ĉiuj kvar oficistoj el la banko. 

La pordisto rakontis pri la ĝusta 
vico, kiu fakte malmulte diferencis 
de la asertoj de la oficistoj mem. 

El ĉiu kvar nur unu estis 
mensoginta. 

- Do la informanto estas Anfee. 

Kiamaniere Ŝerlok Holms konkludis 
tiel, eĉ sen aŭdi la vortojn de la 
pordisto ĝisflne? 

(La solvo estas sur la paĝo 35.) 

Legu kaj ĝuu 


Rubrikestro: 



Maigosia Komarnicka, 
ul. Kilinskiego 14/3, 
PL-59-300 Lubin, 
Pollando, 
rete: malgosia. 
junaamiko (3jgmail.com 



Monda Tago 
de la Libro kaj 
Aŭtoraj Rajtoj 

La Ĝenerala Konferenco de 
Unesko en 1995 en Parizo 
proklamis la tagon la 23-a de 
aprilo kiel Mondan Tagon de 
la Libro kaj Aŭtoraj Rajtoj. 

L a festa tago estis rezoluciita por 
direkti atenton de homoj al la 
aŭtoraj rajtoj, kaj inklinigi ilin al 
legado de libroj. Ĝia celo estas montrado, 
ke libroj ŝanĝas realecon kaj plilarĝigas 
niajn horizontojn. Granda eraro estas 
komparado de libroj al aliaj konsumaj 
produktoj. 

La ideo de tiu bela festo naskiĝis en 
Katalunio, en Valencio, en 1926, kaj kaptis 
la ideon la hispana eldonisto Vicente 
Clavel Andres. De la jaro 1930 la Tago de la 
Libro fariĝis oficiala festo de Hispanio. 

Unesko decidis ankaŭ krei titolon 
Tutmonda Ĉefurbo de la Libro. Madrido 
estis la unua urbo, kiu ricevis ĉi tiun 
titolon. 

La titolon oni atribuas al iu urbo kiel 
agnoskon de la kvalito de ĝiaj kulturaj 
programoj kaj pro la disvastigo de legado 


de libroj kaj eldoneja industrio. 

La dato la 23-a de aprilo estas kunligita 
kun naskiĝtago aŭ morto de kelkaj gravaj 
verkistoj, kiel ekzemple, Shakespeare, 
Cervantes, Druon, Nabokov. 

En ĉi tiu tago en Hispanio ĉiu, kiu aĉetas 
iun libron, ricevas donace rozon. Ankaŭ en 
Pollando estas la sama kutimo. 

La 23-an de aprilo la reĝo de Hispanio 
enmanigas la plej gravan literaturan 
premion, la Premion de Cervantes, al 
verkisto de hispanlingva verko. 


L a Biblioteko de Juna Amiko por 
junuloj kaj infanoj kreskas dank' 
al viaj proponoj. Bonvolu sendi 
viajn proponojn pri libroj, kiuj montras 



Klubo de 
bona libro 

pozitivajn valorojn (ekzemple toleremon, 
amikecon, apogon al malpli fortaj homoj), 
helpas kompreni vin mem kaj aliajn, kaj 
ebligas adaptiĝi al nia iom malgaja realeco. 
La proponojn kun la titolo, aŭtoro kaj 
mallonga rekomendo sendu al la apuda 
adreso, aldonante la noton: Biblioteko de 
Juna Amiko. 

Rekomendo 

Por la Biblioteko de Juna 
Amiko mi rekomendas la libron 
knabo sub verda stelo (Chlopiec 
spod zielonej gwiazdy) de Maria 
Ziolkowska. 

Antaŭ nelonge mia amikino 
rekomendis al mi tiun belan 
libron de Maria Zioikowska 
“Chlopiec spod zielonej 
gwiazdy” ( Knabo sub verda 
stelo). Ĝi estas biografio de 
Ludoviko Zamenhof, kiun oni legas facile, 
kaj pro tio estas rekomendita ankaŭ por 
infanoj. 

La aŭtorino priskribas kvardek jarojn 
de la vivo de la aŭtoro de la internacia 
lingvo. Ŝi komencas en la jaro 1865 kaj 
finas en la jaro 1905, interese montrante la 
medion, en kiu edukiĝis la juna Zamenhof. 
Sur la paĝoj de la libro ni ankaŭ trovos 
ampleksan bildon de la ĉiutaga vivo de 
tiutempa Varsovio. La verko 
finiĝas per epilogo, kiu 
estas admiro por Ludoviko 
Zamenhof. Bedaŭrinde mi 
ne trovis Esperantan version 
de la verko, malgraŭ tio, ke 
la libro estis eldonita en la 
jaro 1962. Ĉu iu konas la 
Esperantan version de la libro, 
aŭ provus la tekston de la 
verko traduki en Esperanton? 

Maria Ziolkowska estis 
esperantistino, konata 
kaj ŝatata pola verkistino, 
aŭtorino de literaturaĵoj 
ĉefe por infanoj kaj junuloj, 


sed ankaŭ aŭtorino de la Esperanto- 
lernolibroj. Ŝi estis agantino de Pola 
Esperanto Asocio. Ŝi estis ĉarma kaj 
mirinda homo kaj verkis multajn librojn. 

Ŝi mortis en Varsovio la 11-an 
de septembro 2012. 

Proverboj 

Finante la rubrikon mi enmetas kelkajn 
proverbojn pri kanto el la 
Esperanta proverbaro de L. L. 
Zamenhof. 

Proverboj estas mallongaj 
kaj facilaj frazoj, dank 7 al kiuj 
oni pli bone esprimas iajn 
ideojn, avertojn, admonojn aŭ 
instrukciojn. Ili estas gravaj 
en ĉiu lingvo, kaj tial por 
perfektigi konon de Esperanto 
necese estas lerni ankaŭ 
proverbojn. 

El kanto oni vortojn ne elĵetas. 
Karakteron al kanto donas la tono. 

De kantado senpaga doloras la gorĝo. 
Kriu eĉ raŭke, sed kanti ne ĉesu. 

Birdo kantas laŭ sia beko. 

Ofte kantas la buŝo, kiam ploras 
la koro. 

Facile estas danci, se la feliĉo kantas. 

http://www.helsinki. 
fi/~jslindst/proverbaro 


Anekdoto 

Avo: Nepo mia, malŝaltu 
la radion, tiu virino terure 
kriaĉas! 

Nepo: Avĉjo, tio ja estas opero! 

Avo: Do lasu ŝin, ankaŭ mi 
tiel kriaĉis, kiam oni operaciis 
min. 

Raita Pihala (Saliko) 


Ekster la urbo Hameenlinna 
en suda Finnlando susuras 
granda arbaro kun lagetoj, 
romantikaj pavilonoj, belvedero 
kaj granita kastelo, kie somere 
oni prezentas infanteatraĵojn. 

S ur insuleto de unu el la lagetoj 
nestas cignoparo Janne kaj Aino. 
Densaj verdaj arbustoj ŝirmas ilin, la 
promenantoj sur la pado ĉirkaŭ la lageto 
ne volas ĝeni ilin, sed kiam la idetoj kun 
siaj gepatroj aperas el la densejo sur la 
bluajn ondojn, la promenantoj ĝojas, 
observadas ilin kun granda intereso kaj 
ekfotadas. La cignofamilio fariĝas temo 
por konversacioj kaj gazet- novaĵoj. La 
nomoj Aino kaj Janne ligas la birdojn 
al la memoro pri la mondfama finna 
komponisto Jean Sibelius kaj lia edzino 
Aino. Jean naskiĝis en Hameenlinna en 
1865. Unu el liaj karesnomoj estis Janne. 
ĉuste nun, en 2015, oni solenas lian 150an 
jubileon ĉie en la urbo. 

Somere 2014 la cignoparo havis tri 
idojn. Ĉu vi scias, ke kreskantaj cign-idoj 
estas grizaj kaj ne aspektas tiel belaj kiel 
plenkreskaj cignoj? Ne gravas, ili fariĝos pli 




belaj de semajno al semajno. La vizitantoj 
portas al ili freŝan herbon. A1 la cigna dieto 
herbo pli bone taŭgas ol sekaj paneroj. Iun 
matenon rimarkas la herboportanto, ke la 
cignopatro aspektas mizere, malsane, kun 
treniĝanta flugilo. Li ne kapablas flugi. La 
cignopatrino sola zorgas pri la idoj. Kiu 
vundis la amatan vircignon Janne? Oni 
telefonadas kaj vokas helpon. Post kelkaj 
tagoj amatora videofilmo montras, ke Janne 
furioze interbatalis kun cignoparo alispeca, 
nome la nordiaj kantocignoj, kiuj ne ŝatas 
tion, ke mutaj cignoj aŭ aliaj akvobirdoj 
aperas en iliaj teritorioj. La familio de 
Janne estas mutaj cignoj, pli suda speco, 
kiu ekde la komenco de la dudeka jarcento 
provas gajni terenon pli kaj pli norde. 

Kion fari? Alproksimiĝas aŭtuno, 

Janne ne kapablas migri. Ankaŭ la tri 
idoj estas tro malfortaj por longa flugo 
suden. Baldaŭ glaciiĝos la lageto, la cignoj 
ne trovos nutraĵon. Aino ne sola migros, 
cignoj estas fidelaj, ĉiam la paro restas 
kune kaj renestas proksimume en la sama 
loko printempe. Ĉu ili nun mortos pro 
malsato kaj malvarmo? 

Post multa telefonado la problemo 
solviĝas. Janne-n oni ekflegas en kuracejo; 
Aino kaj la idoj atendas lin en komforta 
bestoparko pli norde. Kiam ankaŭ Janne 
estas veturigita tien, la cignoparo videble 
rekonas unu la alian kaj ekĝojas. 

Printempas jam. Janne kaj Aino povas 
reveni al sia lageto en Aŭlanko, sed la tri 
plenkreskaj idoj rajtas libere serĉi sian 
lokon pli proksime al la suda marbordo. 
Vizitantoj en la parko-arbaro Aŭlanko 
espereble vidos novajn cign-idojn sur la 
lageto en junio-julio. 


Cignoparo 
Janne kaj Aino 

Eŭropa Festivalo de Esperantaj Kantoj ^ 


Josip Pleadin 

ĉuinda 

de la komenco 
ĝis la fino 

La 16-an kaj 17-an de majo Vroclavo 
en Pollando estis la muzika ĉef- 
urbo de Esperantujo. 

e la tria fojo en ĝi okazis Eŭropa 
Festivalo de Esperantaj Kantoj, 
organizita de Centro de Interkultura 
Edukado - Regiona Buroo Vroclavo kaj 
la Vroclava Centro de Pliaĝuloj. En la 
festivalo kolektiĝis korusoj kaj solistoj en 
tri aĝkategorioj: malpli ol 18-jaraj ; pli ol 18- 
jaraj kaj la pli aĝaj. 

Kiam nia kroata grupo “Gajuletoj” el 
Zagrebo decidis partopreni la festivalon, 
ni atendis kutiman esperantistan aranĝon, 
sed la festivalo en Vroclavo tre agrable 
surprizis nin. De aliaj aranĝoj ĝi diferencis 
per sia malfermiteco al neesperantistoj. 

La partoprenreguloj preskribis, ke ĉiu 
kantgrupo aŭ solisto devas prezenti du 
kantojn: unu en Esperanto, kaj la alian en 
la nacia lingvo. Tio malfermis la festivalan 
scenejon al neesperantistaj kantistoj, kiuj 
brile, kelkfoje eĉ virtuoze prezentis kantojn 
en la lingvo Esperanto, ĝis tiam por ili 
ĝenerale nekonata. Estus neeble elstarigi 
iun kantiston aŭ koruson, ĉar la du festivalaj 
tagoj estis ĝuindaj de la komenco ĝis la fino. 




La pinto de la festivalo estis la koncerto 
de laŭreatoj, kiu okazis dimanĉe en la 
prestiĝa salono de la impone renovigita 
Ĉefa Fervoja Stacidomo en Vroclavo. 

Por la sukceso de la festivalo certe la 
plej grandan meriton havas la ĉefuloj de la 
organizantoj: Malgosia Komarnicka (kiu 
evidente estis “la animo de la aranĝo”) 
kaj Robert Pawliszko, kun aro da aliaj 
kunlaborantoj kaj sponsoroj. 

La festivalan ĵurion tre profesie kaj lerte 
gvidis la famaĵazisto Marek Balata. En la 
kategorio de malpli ol 18-jaraj festivalanoj 
la plej bonaj korusoj estis “Gorowianie” el 
Gora kaj “Gajuletoj” el Zagrebo, kaj inter 
la solistoj Amelia Wojtowicz kaj Amelia 
Goralska. En la kategorio de pli ol 18-jaruloj 
la plej bona estis la kvarteto “Rondanaro” 
kaj inter la solistoj Aleksandra Seredynska 
kaj Patrycja Bogdala. Ĉe la senioroj por 
la plej bonaj estis proklamitaj la korusoj 
“Atena”, “Dumka” kaj “Apasjonata”, kaj 
inter la solistoj Mieczyslaw Nitschke kaj 
Kazimierz Kudrynski. Ĉar la festivalo 
okazis jam la trian fojon, temas pri iaspeca 
tradicio, kiun oni devas pluevoluigi. Kantoj, 
ne nur kiel aparta kultura branĉo, sed 
ankaŭ kiel “spico”, donanta bonan humoron, 
nepre bezonas sian lokon en Esperantujo. 

La organizantoj do daŭrigu sian noblan 
mision, kaj la festivalon transformu al vera 
internacia spektaklo. 

Studcela oazo 



Mireille Grosjean 


Se oni legas la vorton “oazo”, oni 
pensas tuj pri palmarboj meze de 
dezerto. 

lajnaj eks 

perimentoj ^ 


L a lernejo “La Granda Ursino” nek 

situas en dezerto nek sub palmarboj. 
Ĝi situas en kvieta kvartalo de la 
urbo La Chaux-de-Fonds, en neŭŝatela 
ĵuraso je mil metroj super marnivelo. 

Ni estas en Svislando. La arboj abundas, 
temas pri abioj, tipaj arboj de tiu montara 
regiono. Jam en la ĝardeno de la trietaĝa 
domo vidiĝas interesaj aferoj, kiuj utilas 
al la lernantoj por malkovri la mondon : 
malgranda akvosurfaco, lageto, kie eblas 
observi bestetojn kaj plantetojn. En arbo 
estas ligna kabano. Antaŭ la domo estas 
teraso: kiam varmas, eblas sidiĝi ekstere, 
ludi, legi, babili, manĝi. La basenon por 
la lageto la lernantoj fosis, la kabanon la 
lernantoj planis, kalkulis, fabrikis, muntis. 

Interne estas diversaj ejoj kun multe 
da materialoj: libroj, diskoj, filmoj, 
komputiloj, materialo por manlaboro, por 
desegni, pentri, teksi, triki, muzikumi, 
kuiri, afiŝoj pri aktivecoj pasintaj, ĉio en 
abundo. 

Tamen la ĉefa eco de la lernejo ne 
estas mona riĉeco. La ĉefa eco de tiu 
sendependa privata lernejo estas, ke ĝin 
mastrumas kune manenmane tri grupoj: 
la lernantoj, la gepatroj, la instruistoj. 

En komplete demokratia etoso. 


Alia grava trajto estas la pedagogio. 
Neniu instruisto alvenas postulante tiun 
laboron aŭ jenan taskon. Ĉu la lernantoj 
interesiĝas pri la nuboj de la nuna tago? 

Do ek, ni esploru pri meteorologio. Ĉu la 
lernantoj observis alvenon de hirundoj? 

Do ek, ni studu pri tiuj migrantaj birdoj. 
Tiu labormaniero havas patron: Celestin 
Freinet. La rezulto de tiu labormaniero 
estas, ke la lernantoj ŝatas esplori, 
malkovri, mem krei, verki. La rezulto de 
tio estas, ke ili lernas. 

Mi ne povas ne mencii karakterizaĵon de 
tiu lernejo: ĉiuj infanoj lernas Esperanton. 
Per tio ili povas korespondi kun aliaj 
personoj en la tuta mondo, kaj ekscias 
pri geografio, pri aliaj landoj kaj homoj. 
Lernante Esperanton ili pli facile lernas la 
germanan, kiu estas deviga studobjekto 
laŭ postulo de la kantono. 

Se mi parolus pri du direktorinoj, tuj 
ili skoldos min.... Temas pri gvidantinoj. 
Anke Brouwer kaj Monika Molnar. Vi jam 
konas Monika, ĉar ŝi regule kontribuas al 
la redaktado de via revuo, kompreneble 
kunlabore kun la infanoj de La Granda 
Ursino. Plie ŝi enorme helpas al Katalin 
Kovats por la koncepto kaj provado 
de diversaj pedagogiaj aktivecoj uzitaj 

dum kursoj kaj ĉe www.edukado.net. Du 
vere altnivelaj pedagogoj! Kompreneble 
subtenas ilin skipo da instruistoj por 
diversaj fakoj. 

Kiam mi vidis la fotajn raportojn pri 
diversaj eksterlernejaj studsemajnoj, mi 
vere komencis ĵaluzi tiujn infanojn. Foje 
ili migras tra granda parto de la lando, 
foje ili malkovras profesion, foje ili ion 
konstruas, foje ili sportumas, foje ili 



mezepoke vivas. Grandiozaj spertoj por 
tiuj junuloj. 

La Granda Ursino estas stelaro. Certe 
ĉiuj infanoj kaj instruistoj de tiu ĉarma 
domo estas steloj aŭ fariĝos steloj, 
brilaj personecoj, trankvilaj, memfidaj, 
grupkapablaj, scioplenaj, scivolemaj, 
maturaj kaj malfermitaj. Bedaŭrinde estas 
nur unu tia lernejo en Svislando, eble eĉ 
en la mondo. 


Mireille Grosjean 



Celestin Freinet, 
reformista pedagogo 

1896 - 1966 


Sian infanaĝon li pasigis en suda Francio, 
kie li estis paŝtisto. De tio venis lia amo 
kaj kono de la naturo. 


K iam furiozis la unua mond-milito 
(1914-1918), li devis soldatservi. 
Li estis vundita kaj post travivo 
de terura tempo li fariĝis ĝisosta 
pacbatalanto. Li studis la plej belan 
profesion en la mondo: instruisto. 
Laikeco gravis por li: ne mikso de 
Ŝtato kaj religio. Ĉar pro sia dummilita 
vundo li povis nek multe nek longe 
paroli, li evoluigis diversajn metodojn 
pri komunikado: liaj lernantoj printis 
tekstojn per presilo en la lernejo, 
interŝanĝis tekstojn kun aliaj junuloj, 


verkis taglibron. Li daŭre provis 
oferti favoran etoson al konstantaj 
malkovroj, esploroj kaj eksperimentoj. 
Li flegis manlaboron, scivolemon kaj 
respekton kaj transdonis tion al siaj 
lernantoj. Migradoj tra la naturo, 
observo de ĝi oftis por liaj klasoj. 

Evidentiĝas, ke estas ligoj inter la 
pedagogia movado Freinet kaj Esperanto. 
“Internacia Celado por Edukado Moderna” 
per Esperanto (ICEM Esperanto). 

(Parte laŭ Vikipedio) 
www.uea.org/fakoj/ICEM_Esperanto 

Generacioj 



Avino Mireille Grosjean 

Geavoj 
kaj genepoj 

Temas pri statusoj. Ĉe kuracisto 
mi estas paciento. En butiko mi 
estas kliento. Surstrate mi estas 
piediranto. En la lernejo mi estis 
instruisto. Tio estas statusoj. 

K iam mi provis klarigi tion al miaj 
gelernantoj, mi diris al ili: Mia 
filinoĵus edziniĝis. Do mi fariĝis 
bopatrino; jen nova statuso por mi. Tuj 
unu aldonis: Via venonta statuso estos 
avino! Kaj fakte tio okazis. Avo povas esti 
relative juna, eble 40-jara; nepo povas esti 
maljuna, ĉar temas pri statusoj. La nepo 
de Zamenhof, sinjoro Zaleski-Zamenhof, 
fariĝis naŭdekjara en januaro 2015. 

Esti avo / avino estas giganta ĝojo kaj 
plezuro. Kiam iu paro naskas infanon, 
la gepatroj havas la respondecon eduki 
la infanon, zorgi atenteme pri la filo aŭ 
filino. Temas pri grava tasko. Daŭre ili 
devas observi la evoluon de la sano, de la 
kreskado, de la progresoj, kaj interveni, 
se io ne iras glate. La geavoj ne havas tiujn 
zorgojn. Ili povas simple ĝui la kontakton 
kun la bebo kaj poste kun la infaneto, kun 
la infano, kun la adoleskanto... La geavoj 
plej bone ne intervenu en la edukadon 
de la nepo, se la gepatroj akompanas kaj 
edukas lin aŭ ŝin adekvate. Se ili farus 
tion, povus esti konfliktoj. Kompreneble 
se iu akcidento malebligas kutiman 
familian vivon, la helpo de la geavoj estas 
tre valora. Mi ofte rimarkis, ke se la 
gepatroj estas severaj, la geavoj estas tre 
amemaj kaj toleremaj; se la gepatroj estas 
iel ne sufiĉe klaraj en siaj postuloj, tiaj 
estas la geavoj. Do ĉiuj kune provas trovi 
ekvilibron. 



Plej ofte la geavoj havis longan vivon kaj 
kolektis multajn spertojn plej diversajn. 

Pri tio ili povas rakonti al siaj genepoj. Tiuj 
intergeneraciaj babiladoj estas ege valoraj 
por ĉiuj, tiu kontakto donas stabilecon al 
la infano kaj ĝojon al la maljunulo. Gravas, 
ke la infano sciu, de kie li aŭ ŝi venas; en 
kontakto kun la geavoj la nepo konsciiĝas 
pri tio. Ofte la geavoj povas instrui iun 
manlaboron al siaj genepoj, iujn teknikojn, 
iujn ludojn. Ili povas alporti plej diversajn 
sciojn, eble eĉ plian lingvon. Okazas 
kunaj ludoj kaj ŝercoj (vidu la frontpaĝan 
foton de mi kun miaj du nepoj; ambaŭ 
provas meti sian ĉapelon sur mian kapon). 
Tamen ankaŭ povas okazi, ke la genepoj 
havas la okazon ion instrui al siaj geavoj, 
ekzemple pri elektroniko kaj komputilaj 
aferoj; tio estas tre pozitiva fakto. Kiam 
mia unua filino atingis la aĝon de ses jaroj, 
ŝi demandis tiom komplikajn aferojn, ke 
mi devis esplori en libroj kaj vortaroj (ne 
ankoraŭ estis Interreto) por kapabli doni al 
ŝi taŭgajn respondojn. Ĉar laŭ mi, se infano 
ion demandas, plenkreskulo devas doni 
respondon kaj kontentigi tiun scivolemon. 

Mia avo havis barbon. Kiam mi sidis sur 
liaj genuoj, mi plektis liajn barbajn harojn 
por fari harplektaĵojn. Mi patrino rakontis 
al mi, ke tion ŝi ne rajtis fari... 

Miaj du nepoj havas diversajn aktivecojn: 
teatro, muzikado, kaj similaj. Se mi estas 
en Svislando, mi ĉiam klopodas sidi en la 

salono dum iu prezentado aŭ koncerto 
por vidi kaj aŭskulti. Tio ĝojigas min kaj 
ilin. Foje mi povas helpi per mia aŭto por 
transporti unu al fora vilaĝo, kie okazas 
piedpilkomatĉo, kie li devas arbitracii. 

Ek al alia tono: Iu avo, iu tre maljuna avo 
kun multaj faldoj en la vizaĝo, portis sian 
nepon tre amoplene sur siaj genuoj kaj 
diris al la knabeto: Vi ne povas imagi, kiom 
forte mi amas vin. Mi amas vin tiom forte, 
ke mi povus manĝi vin !! La nepo respondis: 


Kara avo! Same mi amas vin tiom, ke mi 
povus manĝi vin. Tamen antaŭ ol manĝi vin, 
mi senŝeligus vin!!. 

Avino rakontis al sia junaĝa nepo pri 
sia infaneco. Neniu televido... neniu 
veturilo en vintro sur neĝkovritaj stratoj.... 
neniu poŝtelefono... neniu komputilo... 

Ŝi diris: Vidu! Tio okazis antaŭ longa 
longa tempo... La nepo respondis: Jes, mi 
komprenas. Tio devis esti en la epoko de la 
dinosaŭroj! 


Szilvasi Laszlo 

Esperanto kiel 
familia lingvo 

Personaj konatiĝoj, renkontiĝoj 
pere de Esperanto ofte rezultigas 

geedziĝon... 

/v 

C e tiuj internaciaj geedziĝoj - 

sekvante la vojon de la plej facila 
solvo - dum iu tempo hejme oni 
uzas Esperanton, kaj ankaŭ la naskiĝontaj 
infanoj aŭtomate ellernos ĝin. Por ili 
Esperanto estas iuspeca “familia komunika 
lingvo” - apud la aliaj uzataj lingvoj. Tiuj 
infanoj kompreneble parolas la lingvon de 
sia loĝlando, kaj ili ofte ellernas ankaŭ la 
lingvojn de la gepatroj. 

La nocio kaj nivelo de “familia lingvo” ne 
estas la sama kiel “lingvoscio kun gepatra 
nivelo” (= tre alta nivelo), ja la familia 

lingvo rilatas kutime nur al la persona 
kontaktado kaj informinterŝanĝo, tamen 
ĝi estas simile grava por la anoj de tiu 
komunumo, ja ĝi apartenas al ilia propra 
personeco. 

La familioj uzantaj hejme 
Esperanton organizas eĉ ĉiujaran 
kunvenon, komunan feriadon. La ĉi- 
jara aranĝo “Renkontiĝo de Esperanto- 
Familioj, REF, okazos en la centro de 
Eŭropo, en Hungario, inter la 15-a kaj la 
26-a de julio, apud la urbo Esztergom. 

Interesa, nova videoregistraĵo ĉe https:// 
www.youtube.com/watch?v=UzDS2WyemBI 
montras intervjuon kun ses junuloj, 
uzantaj Esperanton en familia medio 
ekde sia naskiĝo. La filmeto havas 
subtekstigitan tradukon en 27 lingvoj. 

Kiam oni rakontas pri Esperanto al 
eksterulo, indas doni retejan adreson kun 
nacilingva enhavo por eventualaj pliaj 
informoj. 

Postskribo: La mesaĝo estas verkita lige 
al la internacia tago de la gepatra lingvo la 
21-an de februaro... 

La klubo de verda stelo 


Saluton, karaj legantoj! 

Sendube ĉiu el vi scias, ke verda 
stelo estas la plej simpla simbolo 
de Esperanto. 

a verda koloro simbolas 
la esperon, la kvin pintoj 
- la kvin (laŭ la tradicia 
kalkulo) kontinentojn. 

Hodiaŭ ni rakontos al vi pri 
Esperanta klubo, kies nomo 
ankaŭ estas simbola. Temas 
pri VSK - Verda Stelano-Klubo. 

Ĝi estis fondita la 3-an de marto 2009 
en DR Kongo - Demokratia Respubliko 
Kongo. Tiu ĉi lando situas en centra 
Afriko kaj havas malfacilan historion. 

En 1994 okazis politika krizo, post kiam 
komenciĝis senĉesaj militoj. Ili daŭras, 
bedaŭrinde ĝis nun. Granda kvanto de la 
loĝantaro estis mortigita, multaj devis 
fuĝi en la najbaran landon Ugando, kaj loĝi 


r r 


Kivuo. 


tie en rifuĝejoj. Centoj da 
detruitaj domoj, miloj da 
infanoj-georfoj, plagoj kaj 
larmoj de malfeliĉaj viktimoj - jen sekvoj 
de militoj... ĉie en la mondo... ĉiam tra la 
Historio... En afrikaj rifuĝejoj 
vivas multe pli da rifuĝintoj ol 
en tuta Eŭropo. 

En tiu ĉi malfacila situacio 
aperis VSK. La klubo estas 
senprofitodona asocio. Ĝi agadas 
en la teritorio de Rutshuru 
- la distrikto en la orienta 
provinco Kivuo de DR Kongo. 

La iniciatinto kaj prezidanto de la klubo 
estas sinjoro Honore Sebuhoro, instruisto 
de la internacia lingvo. La klubo unuigas 
nuntempe 25 membrojn. VSK celas 
unuavice agadon kun georfaj kaj vunditaj 
infanoj. 

La ĉefa celo de VSK estas diskonigi la 
internacian lingvon Esperanto en la tuta 
distrikto Rutshuru, agante ankaŭ por la 
paco kaj la evoluo de la loko mem. Tiu ĉi 
ĝenerala celo inkluzivas pli mallarĝajn 
celojn: 

• inici la lokan loĝantaron al lernado de la 
lingvo Esperanto; 

• bataladi kontraŭ la analfabeteco; 

• engaĝi la lokan loĝantaron en trejnadon 
de komputado; 

• interesigi la loĝantaron pri la civitaneco 
kaj pacema kunvivado; 

Ankaŭ agado de VSK eniĝas en la 
kampon de agrikulturo, kontribuante 
al ĝia rekonstruado kaj evoluigo.. Por la 

edukado de tiuj infanoj niaj afrikaj amikoj 
uzas libron kun la nomo en svahila lingvo 
(la nacia lingvo de DR Kongo) - “Jifunze 
Lugha Ya Ki-esperanto ;; (ki signifas lingvo). 

Ankaŭ aktivuloj de Verda Stelano-Klubo 
komencis Esperanto-kursojn ĉe la Radio 
Alliance FM el Kiwanja. La lecionoj okazas 
ĉiusabate ekde februaro 2014 de la 16a 
ĝis la 17a horo. Ni deziras sukceson al 
niaj afrikaj samideanoj! La lecionojn ili 
penas okazigi diversmaniere kaj interese 
por aŭskultantoj. Sinjoro Joel Muhire, la 
instruisto kaj parolisto ĉe Radio Alliance 
FM, uzas, ekzemple, la vaste konatajn 
E-kantojn (“La espero ;; , “Patro nia ;; , “Dormu 
milde ;; , “Esperanto ;; k.a), kaj la lokajn 
svahilajn, lingalajn kantojn. Tio konvinkas 
aŭskultantojn, ke Esperanto estas vivanta 
lingvo. 

Ĉiuj, kiuj interesiĝas pri novaĵoj el 
diversaj partoj de nia mondo, facile povos 
trovi, interalie, informon pri Demokratia 
Respubliko Kongo tra diversaj kanaloj: 
TV24, Internacia Radio Franca, BBC, Radio 
Dochvell (Germanio), Amerika Voĉo kaj 
aliaj. 

Ĉiuj, kiuj interesiĝas pri la Esperanta 
movado en Afriko povas konsulti www. 
eo.wikipedia.org kaj www.esperanto-afriko. 
org. 

Lerni Esperanton en rifuĝejo 

Kiel ni eksciis el la artikolo de Elena 
Nadikova, estas rifuĝejoj proksime de 
DR Kongo pro la milito tie. Jam antaŭ 
jardekoj iu esperantisto, kies nomon 
mi ne konas, instruis Esperanton en la 



rifuĝejo, kie li devis vivi. Pri rifuĝejo: Imagu 
grandegan surfacon kun etaj tendoj. Tie 
vivas rifuĝintoj dum jaroj, eble pli ol dek 
jaroj... Neniu matraco, nur amaso da folioj 
por kuŝiĝi sur ili. Trovi akvon estas longa 
migrado al komuna krano. Tian vivon oni 
ne povas imagi. 

En 2011 mi instruis Esperanton en 
Burundo. Tiu eta lando apudas Kongon. 

La montojn de Kivuo mi vidis!! Inter 
Burundo kaj Kivuo estas la mallarĝa lago 
Tanganyika. Iun tagon mi paŝis en malhelo 
kun Japhet Bayori Ntunzvenimana, la 
plej aĝa burunda esperantisto. Ni babilis 
surstrate en Esperanto, kiel ĉiam. Subite 
viro venas al ni: “Ĉu vi parolas Esperanton?” 
“Jes!” Li komencis rakonti sian migradon. 

Li forlasis la provincon Kivuo pro la milito, 
ĉirkaŭiris la lagon Tanganyika kaj ĵus 
atingis Burundon kaj la urbon Rumonge, 
kie okazis la Esperanto-kurso. Kia koincido! 
Li konfesis, ke li ne bone parolas la lingvon. 
Tuj Japhet invitis lin ĉeesti la kurson por la 
sekva tago. Vidu la foton de tiu sekva tago. 
Lia nomo estas Alixi JUMA MOSI. 

Alixi: Mi lernis Esperanton en rifuĝejo. 
Japhet: Same mi! 

Alixi: En kiu rifuĝejo? 

Japhet: En rifuĝejo XXX 
Alixi: Same mi! En kiu parto? 

Japhet: En kvartalo C 
Alixi: Mi estis en kvartalo R. 

Japhet: Do ni neniam renkontiĝis... 

Imagu, rifuĝejo povas esti grandega 
“urbo” kun pli ol 500 000 loĝantoj... 

Mirejo Grosjean 

Kastelo Greziljono 



Kulturdomo de Esperanto 
en la kastelo Greziljono 


En la 16-a jarcento nobela infano 
ŝatis ludi en “loko, kie kantas la 
grilo”. En la franca lingvo tia loko 
nomiĝas Gresillon. Tiel nomiĝis 
ankaŭ la nobela domo kaj ĝia 
18-hektara parko, kie vivis 
kaj ludis la infano. 

F oje okazis incendio kaj la domo forbrulis, 
restis nur la kuirejo. Nur en la jaro 1882, 
do mallonge antaŭ la apero de Esperanto 
en 1887, la gepatroj rekonstruis la domegon 
per belaj gotikaj kaj renesancaj formoj. 

Post la lasta mondmilito francaj esperant- 
istoj-instruistoj serĉis grandan domon por 
organizi siajn somerajn Esperanto-lernejojn. 
Ili akiris en 1952 la kastelon Gresillon kaj 
ĝian terenon, kaj nomis ĝin Kulturdomo de 
Esperanto. Tiu Esperanto-centro ĝis hodiaŭ 
apartenas al pluraj centoj da esperantistoj el 
la tuta mondo, kvazaŭ al ni ĉiuj. 

Ekde tiam en la kastelo regule okazadas 
Esperanto-kursoj kaj renkontoj de Esperanto- 
asocioj, precipe en somero kaj dum la francaj 
lernejaj ferioj. Venas familioj kun gefiloj, 
venas geavoj kun siaj genepoj, ili restas unu 
semajnon aŭ pli longe por ferii, ludi, ripozi, 
sporti, ekskursi, por lerni kaj uzi Esperanton. 

Por ke la kastelo restu bela, komforta kaj 
sekura, oni devas flegi la parkon, kaj foje 
ripari en la konstruaĵoj. Por tio necesas kaj 
bonvenas helpo de laboremaj volontuloj. 
Ekster la periodoj kun Esperanto-programo 




M.C.E., kastelo Gresillon, 49150 BAUGE, Francujo 


grupoj povas lui la kastelon por familiaj festoj 
aŭ asociaj renkontoj. 

La Esperanto-Kastelo Greziljono atendas 
vian venon por amuza semajno ĉirkaŭ 
Esperanto: 2015-jul-06/13: Ferioj - Familioj 
- Interŝanĝoj (franca asocio RERS); www. 
gresillon.org/sl . 2015-jul-20/25: Kasteloj 
de la Luaro, tuttagaj ekskursoj, UK- 
antaŭkongreso: www.gresillon.org/s2. 
2015-aŭg-01/08: Lingvoj kaj kulturoj de la 
mondo, tuj post UK: www.gresillon.org/s3. 
2015-aŭg-08/16: Festa semajno por infanoj 
kaj familioj: www.gresillon.org/s4. 2015- 
oktobro-24/31: AŬTUNE, lingva seminario 
kun Christian Riviere k.a. Pliaj informoj: www. 
gresillon.org/agendo ; kastelo@gresillon.org. 

Tel. +33241891034. Bert Schumann 


majo 2015/25 <r 
















LUDE, la unika dua etaĝo 



Ĉie estas varme, 
sed hejme plej ĉarme 

La rubrikon prizorgas Monika Molnar 



Tempo pasis sur la Tero kaj sur 
la Luno. Kiom da? Sufiĉe por ke 
la letero de la Geavoj atingu la 
Ulidojn. La historio de Pistako tre 
plaĉis al la Ulidoj kaj la belaj bildoj 
ekmemorigis ilin pri la hejmo, 
pri la Geavoj, pri Fidelulino... 
Nostalgiulido sentis, ke la larmoj 
estas pli kaj pli proksimaj kaj 
ankaŭ la aliaj Ulidoj sentis iun 
tristecon en la aero. 

K ompreneble, ne estis nur 
niaj Ulidoj, kiuj forvojaĝis 
sur la Lunon. Estis pluraj 
aventuremuloj, kiuj intertempe 


fariĝis iliaj amikoj. Vidante la tristiĝ- 
antajn kapojn de niaj Ulidoj, ili volis 
konsoli ilin. Pri hundoj ili ne tre 
kompetentis, sed des pli pri katoj. 

La amikoj do tuj serĉis libreton pri siaj 
katoj kaj ĝoje montris ĝin al la Ulidoj. 
La libreto, por momento, kaptis la 
atenton de la Ulidoj. 

- Ho, de kie vi havas tiun ĉi belan 
libreton? - demandis Scivolemulido. 

- Ni ricevis ĝin donace de 8-jara 
knabino, kies nomo estas Solange Le 
Courtois [prononcu: 'solanĵ loe kurtua']. 
Ŝi donis ĝin al ni por la vojaĝo. Tre bela 
libro! Tre bela rakonto! Venu, legu ĝin 
kun ni! Eble via bonhumoro revenos 
poste. 



£o|pa r/ff l.o 


Solange 
Le Courtois: 


Karamelo estas tre 
ĝentila kaj ludema kato. 
Li tre ŝatas grimpadi. 


Ho! Karamelo denove 
grimpis sur la arbon. 
Atentu! Ne falu! 


Karamelo, la kato 

LUDE, la unika dua etaĝo 





Kie estas 
Karamelo? 

Ĉio silentas. 
Karamelo malaperis... 
Ĉu li falis? 



Karamelo ofte ludas 
en sia ĝardeno. 

Li ludas ĉiutage ĝis 
kiam la knabino 
vokas lin. 



- Karamelo! Kie vi 
estas? Ĉu vi falis? Mi 
ne vidas vin! - krias 
Tesa, la amiko de 
Karamelo. 



- Ĝis revido! 

- diras tiam 
Karamelo kaj Tesa, 
la ĉiam bonhumoraj 

katetoj. 





En tiu momento io 
moviĝas en la arbo... 
- Ho, mi vidas vian 
voston, Karamelo! 
Haha! 


Jen la historio de 
Karamelo. Kion 
vi pensas? Ĉu la 
Ulidoj fariĝis pli 
bonhumoraj? 
Aŭ...? 





Apenaŭ finiĝis la rakonto, Nostalgi- 
ulido jam estis preparanta la valizon. 
Li estis tutcerta, ke sufiĉis la luna 


aventuro, kaj li volas reiri hejmen. 
Ankaŭ la aliaj Ulidoj komencis heziti 
pri restado aŭ forveturo. 

LUDE, la unika dua etaĝo 



- Kio okazis? - demandis iliaj 
amikoj. - Kial subite vi ĉiuj volas reiri 
sur la Teron? Ni tiom bone vivas ĉi tie 
sur la Luno. Ĉi tie ankoraŭ ĉio estas 
bela, la homoj estas ĝentilaj, la stratoj 
kaj la aero estas puraj, la vivo estas 
facila kaj agrabla. Ni povas fari kion ni 
volas. Kial do vi volas reiri sur la Teron, 
kie la homoj atentas nek pri la naturo, 
nek pri la aliaj homoj. Ili nur kuras kaj 
vivas streĉe. Kial tio mankas al vi? 

- Fakte, ne tio mankas al 
ni. - diris la Ulidoj. 

- Pri kio vi parolas, ili estas 
la malagrablaj flankoj 
de la tera vivo. Tamen, ni 
povas fari ion por ke tio 
pliboniĝu sur la Tero. 


Tio, kio mankas al ni, estas nia hejmo, 
kie ni grandiĝis. Tio, kio mankas al 
ni, estas la amo de niaj Geavoj, de nia 
Fidelulino kaj... la eta Fidelulido, kiun ni 
eĉ ne povis ekkoni. Jen, kio mankas al ni. 

Dirante tion, Decidemulido for- 
prenis ion, kio kaŝiĝis ankoraŭ en la 
letero de la geavoj. Estis ĉarma bebo- 
hundo, Fidelulido, kiu vokas hejmen la 
Ulidojn. Ĉu vi kapablus ne aŭskulti lin? 

La Ulidoj ne povis. Ili 
anoncis sin por la sekva 
spac-ŝipo al la Tero, 
preparis siajn valizojn 
kaj komencis adiaŭi 
la restantajn amikojn. 
Bonan vojaĝon, Ulidoj! 
Gis baldaŭ sur la Tero! 








Kingslim Edah 

Ekskurso al 
Ganvie: Sur 
lago vivo eblas 

En Ganvie vivo eblas sur akvo, 
eĉ se oni estas Homo. 

stis interesa vojaĝo de la urbo al la 
vilaĝo, de la surtera urbo al surlaga 
vilaĝo. Ni iris per boateto al la lago. 

Ni vidis multon survoje: la vendejon, kie 
ĉiuj vendistoj sidas en sia boateto, 
vendante ĉefe fiŝojn kaj aliajn 
produktojn. 

Iu fiŝo saltis el la lago kaj eniris 
nian barkon apud Emile, kiu remetis 
ĝin en la lagon. Eble ĝi volis al ni diri 
Bonvenon al Ganvie! - mi ne scias. 

Ganvie estas loko, kie ĉiuj vilaĝanoj 
havas sian propran fiŝbredejon. Tio 
estas organizita kiel surtera vilaĝo, 
kie ĉiuj havas sian kampon. 

En la vilaĝo mem ni vidis la domon 
de la ĉefo, hotelojn, trinkejojn, 
lernejojn (infanoj atingas la lernejon per 
boatoj), kuracejojn, futbalejon (nekredeble!), 
preĝejojn kaj lokojn, kie estas LEGBA (vodua 
sanktulo). (Kiel ĉiam, apud akvo estas tero, 




kaj apud di-o estas di-abl-o! Eble iam mi 
komprenos...) Tio, kio estis mirinda, estis la 
arbaro. Tiu arbaro estas tre grava en la vivo de 
la vilaĝo kaj de la vilaĝanoj; ĝi havas historion, 
kiu temas pri la kreo de la vilaĝo. 

Oni rakontis ĝin al ni: Dum iu milito en 
Abomey (Benino hodiaŭ) ĉirkaŭ la dektria 
jarcento, iu reĝo kun siaj vilaĝanoj 
estis forkurantaj kaj alvenis al la 
bordo de iu lago; ili ne povis reiri 
hejmen, ĉar ili estus kaptitaj fare de 
sklavovendistoj. Do la reĝo ŝanĝiĝis 
en birdon por esplori la lokon: Estas 
trankvila lago! - li raportis al siaj 
vilaĝanoj. Ili sin instalis kaj kreis 
vilaĝon sur la lago. Tiu vilaĝo estas 
la hodiaŭa Ganvie. 

La arbraro estas malgranda tero 
ĉirkaŭita de akvo; en tiu parto ili 
enterigis la reĝon, kiam li mortis... 
Neniu rajtas konstrui ion tie. Estas sankta 
arbaro. Se vi volas provi, Zangbetĉ kaptos 
vin. Zangbetĉ estas iu vodua sanktulo, kiu 
gardas la vilaĝon ekde la instaligo, kontraŭ 
malamikoj, kiuj volus ilin kapti por fari el 
ili sklavojn. Zan = nokto, Gbeto = Homo, do 
Zangbetĉ estas nokt-homa spirito, kiu gardas 
nokte; kaj tage estas KelegbetĜ (kele = tago). 
Ankaŭ hodiaŭ tiuj voduaj sanktuloj ekzistas 
en suda Benino, eĉ sur teraj vilaĝoj kaj urboj 
kiel Kotonuo (Cotonou) kaj Ouidah. 

Estas resumo, mi ne plu ĉion memoras. 

Ni trairis la vilaĝon, kaj vizitis la grandan 
trinkejon, kie ili preparis spektaklon por 
vizitantoj. Ni foriris, veturante de la lago al la 
tero, kaj reiris al la granda urbo Kotonuo. 

Luiza Carol 

Padma, la eta 
dancistino 

Ĉarma rakonto, inspirita de 
tradicioj en eta hinda vilaĝo, 
de Tibor Sekelj. Grafokom, 
Durdevac, 2013, 80 paĝoj. 

Simpla legaĵo por infanoj. 

/v 

C u vi loĝas en Hindujo, 
aŭ vizitis iam tiun 
landon? Se jes, vi 
ĝojos retrovi la hindan 
etoson en la rakonto 
pri Padma, la dancema 
knabino. Vi povos eĉ skribi 
al la redakcio pri hindaj 
tradicioj kaj kutimoj, kiujn 
vi konis kaj aparte ŝatis, sed 
NE aperas en tiu ĉi libro. 

Kundividi kun aliaj legantoj 
viajn spertojn estus utile 
kaj agrable por ĉiuj. Se vi 
neniam vizitis Hindujon, des 
pli indas legi tiun ĉi libron, ĉar ĝi estas 
plen-plena je interesaj informoj pri la 
vivo de la homoj en tiu lando. 

La libro rakontas pri la vizito de iu 
eŭropa esploristo, kiun oni nomas 
Onklo Bend, en malgranda hinda vilaĝo. 
La aŭtoro de la libro estis mem fama 
hungara esploristo kaj sciencisto, kiu ja 
vizitis Hindujon kaj verkis pri ĝi ne nur 
rakontojn, sed ankaŭ sciencajn artikolojn 
rilate arkeologion k.a. Do ni povas facile 
imagi, ke Onklo Bend estas pli-malpli la 
aŭtoro mem, dum la aliaj herooj de la 
libro pli-malpli similas realajn personojn, 
kiujn li konis dum sia vojaĝo. 

Dum sia vizito Onklo Bend ekamikiĝas 
kun multaj vilaĝanoj, precipe kun 


Padma, la filineto de siaj gastigantoj, 
kaj kun ŝia amiko Virendra. Dum la 
plenkreskuloj estas okupitaj pri siaj 
laboroj, la geknaboj havas amason da 
tempo rakonti al Onklo Bend pri la 
ĉiutaga vivo de la vilaĝo. Kompreneble, 
ankaŭ la geknaboj scivolas aŭdi la 
rakontojn de Onklo Bend, kiu estas 
tre klera persono, kaj kapablas instrui 
multon. Ĉiu ĉapitro de la libro rakontas 
po unu amuzan aventureton, ĝis okazas 
la granda aventuro, kiu implicas la 
tutan vilaĝon. Dum tiu granda aventuro 
Padma faras eksterordinare gravan 

malkovron, pruvante sin 
kuraĝa kaj inteligenta. 

Tiu malkovro gravas ne 
nur por ŝia propra vivo, 
sed ankaŭ por la vivoj 
de ĉiuj vilaĝanoj kaj 
de multaj aliaj homoj! 
Danke al tiu malkovro 
la vilaĝanoj sukcesas 
kapti aron da danĝeraj 
ŝtelistoj, kaj konduki 
ilin al la polico. Sed tio 
ne estas ĉio. Danke al la 
helpo de la saĝa kaj klera 
Onklo Bend evidentiĝas, 
ke la malkovro de Padma 
havas gigantan arkeologian kaj artecan 
valoron. Tiom grandvalora estas tiu 
malkovro, ke oni opinias ĝin ŝanĝonta 
la tutan vivon de tiu malriĉa vilaĝeto! 

Oni jam intencas konstrui ŝoseon ĝis la 
vilaĝo, samkiel hotelojn por ricevi ontan 
grandan nombron da turistoj el la tuta 
mondo... La vilaĝo esperas prosperegi el 
ekonomia vidpunkto. Kaj kio pri Padma? 
Nu, al Padma oni promesas plenumi 
ŝian plej karan revon: lerni en granda 
urbo dancon, por ke ŝi fariĝu profesia 
dancistino de tradiciaj hindaj dancoj. 

Kion ekzakte malkovris eta Padma? Pri 
tio mi lasas al vi mem la plezuron ekscii, 
kiam vi legos la libron. Ĉi tie mi rakontos 
al vi, kion signifis por Padma la profesio 

de dancistino, kaj kial ŝia familio kaj 
la tuta vilaĝo estis tiom fieraj pri ŝia 
estonta kariero. 

Vidu, unu el la plej gravaj hindaj 
tradicioj, kiu riĉigis la kulturon de la 
tuta homaro, estas la tiel-nomata “jogo”. 
“Jogo” estas pensmaniero kaj vivmaniero, 
pri kiu oni povas lerni senfine, sed ĉi 
tie mi provos priskribi ĝin al vi nur tre 
ĝenerale kaj simple. 

Supozu, ke vi ege deziras grimpi laŭ 
kruta deklivo ĝis iu malproksima kaj 
alta montopinto, por admiri la tiean 
pejzaĝon, kaj spiri la tiean freŝan aeron. 
Supozu, ke post nur kelkdek minutoj 
de grimpado vi laciĝas, anhelas kaj... ne 
kapablas daŭrigi. Tio pruvas, ke inter via 
anima deziro (grimpi ĝis la pinto) kaj 
via korpa kapablo okazas malkongruo. 
Pere de joga-ekzercoj vi povas trejni ne 
nur vian korpon, sed ankaŭ viajn animon 
kaj menson (pli ekzakte, viajn paciencon 
kaj disciplinon) por realigi tiun celon, 
samkiel multajn aliajn indajn celojn. 

Nun supozu, ke unu el la kialoj de via 
malkapablo grimpi estas la malforteco de 
via korpo, kaŭze de manko de vitaminoj. 
Tiukaze vi devos i.a. manĝi pli multajn 
freŝajn fruktojn kaj legomsalatojn, por 
havigi al vi la necesan energion. Kaj de 
kie venas la energio en la fruktojn kaj 
legomojn? Jes, de la suno. Pere de joga 
meditado oni trejnas sin konsciiĝi pri la 
enfluo de suna energio en sian korpon. 
Tia penso povas fariĝi la unua paŝo al 
pli profunda sento de integriĝo en la 
leĝojn de la tuta universo. Pere de joga 
meditado vi povas ankaŭ perfektigi 
vian kapablon elekti por via vivo 
taŭgajn celojn en taŭgaj momentoj. (Ja 
montgrimpado ne estas la plej taŭga celo 
por ĉiuj kaj en ajna momento, ĉu ne?) 

Resume: jogo estas pensmaniero kaj 
ankaŭ praktika vivmaniero, kiu celas 
ĉefe la unuigon de la homaj animo kaj 
korpo, samkiel la integrigon de la homo 
en la tutan universon. 


Nu, unu el la diversaj aspektoj, 
apartenantaj al la joga pensmaniero 
estas la hinda danctradicio. Ĝi postulas 
longajn trejnadojn de menso, animo kaj 
korpo. ĉi enplektas en sin teatroarton, 
muzikon, poezion kaj kelkajn vidartojn 
(kiel ekzemple juvelarton, vestaĵarton, 
maskoarton k.a.) La tradiciaj hindaj 
dancoj omaĝas la belecon kaj sanon de 
la homa korpo, kiel konkretan formon 
de mensa beleco kaj anima sereneco. 
Bona hinda dancistino devas esti 
bonkora, honesta, inteligenta, klera, 
serenanima kaj sana. Ŝi devas scii elekti 
por siaj vestaĵoj taŭgajn kolorojn, taŭgajn 
ornamaĵojn el freŝaj floroj kaj juveloj 
ktp. Ŝi devas bone koni kaj kompreni 
la tradiciajn poemojn, kiujn la dancoj 
ilustras. Entute ŝi devas havi multegajn 
kvalitojn... 

Jen fragmento el la libro, kie oni 
priskribas la alvenon de unu dancistino 
en la vilaĝon: 

La dancistino estis vere bela, kiel Padma 
atendis. Kompreneble la bunta vestaĵo 
kaj la ŝminko sur la vizaĝo elstarigis eĉ 
pli ŝian belecon, kaj ankaŭ ŝiajn movojn. 
Ŝia bluzo havis fajre ruĝan koloron, kaj la 
etaj pecoj de spegulo fiksitaj al ĝi rebrilis 
ĉe ĉiu ŝia movo. Sub la larĝa jupo el flava 
silko, ĉirkaŭ la maleoloj, ŝi havis rimenojn 
kun vicoj de titntiloj. Ili harmonie tintadis 
je ĉiu ŝia paŝo. Ĉirkaŭ la maleoloj ŝi havis 
ankaŭ du pezajn arĝentajn ringojn. La 
fingroj de ŝiaj manoj kaj piedoj estis 
ornamitaj per arĝentaj ringoj. Abundis 
sur ŝi la diverskoloraj brakringoj, kolĉenoj, 
ornamoj pendantaj de la nazo kaj la 
oreloj, kaj sur ŝia frunto pendis ora 
medaliono. 

Tia ŝi aperis en la rondo de spektantoj, 
kiuj senpacience atendis ŝian alvenon. 

La plej internaj rondoj sidis surtere, aliaj 
genuis aŭ staris en la plej ekstera vico. 

Antaŭ ol komenci la dancadon, ŝi salutis 
la spektantojn kun la manoj kunigitaj 
antaŭ la vizaĝo, kaj tiel staris iun tempon, 

murmurante iun preĝon, dediĉitan al la 
dioj. 

Ŝi ekmoviĝis per leĝeraj dancmovoj, 
sekvante la ritmon de la muziko. Kaj iom 
post iom, kiel la muziko vigliĝis, ankaŭ ŝiaj 
movoj fariĝis pli kaj pli viglaj. Ŝiaj ruĝe 
kolorigitaj piedoj faris rapidajn saltojn kaj 
saltetojn, donante ritmon al la danco per 
la tintiloj. En certaj momentoj ŝi tiel lerte 
kaj elaste kurbiĝadis, kvazaŭ ŝi ne havus 
dorsan spinon. Ŝi dancis per ĉiu parteto 
de sia korpo. Ŝiaj okuloj dancadis por si 
mem, kaj aparte la manoj, la ŝultroj, la 
brovoj, lipoj, kaj ĉio sur ŝi estis samtempe 
en intensa moviĝo. La plej bela el ĉio estis 
la movoj de ŝiaj manoj. En iu momento 
ili aspektis kiel birdoj kiuj volas ekflugi... 
Tuj poste ili transformiĝis en cervon, kiu 
trinkas akvon ĉe fonto, aŭ en foliaron 
tremantan je venteto. 

De tempo al tempo onklo Bend 
ĵetis rigardon al Padma. Ŝia senmova 
emociigita rigardo klare montris, ke ŝi 
estas ĉarmita de la dancistino kaj ŝia 
danco, kaj ke ŝi estus feliĉega se iun tagon 
ŝi mem kapablus tiel danci. 

Post tiu spektaklo onklo Bend kaj 
Padma preparis surprizan geedziĝ- 
donacon por vilaĝa geedziĝfesto. La 
onklo sekrete pagis, por ke la profesia 
dancistino instruu al Padma kelkajn 
movojn de mallonga danco. Li ankaŭ 
aĉetis kelkajn nebezonatajn foruzitajn 
vestaĵpecojn de la dancistino, kiujn 
Padma lavis, gladis kaj kunkudris. Tiele, 
dum la baldaŭa vilaĝa geedziĝfesto, 
Padma surprizis la ĉeestantojn per sia 
unua publika dancado. Jen la koncerna 
fragmento: 

Onklo Bend faris mansignon en la 
direkto de la nova domo trans la strato. 
Samtempe, laŭ lia peto, la muzikistoj 
ekludis melodion tre konvenan por 
dancado. Ĉiuj rigardis en la direkton en 
kiun Bend signalis. De tie alproksimiĝis 
junulino kun la vizaĝo kovrita per ruĝa 


vualo, lulante sian korpon laŭ la ritmo de 
la muziko. La miro de la vilaĝanoj atingis 
sian kulminon, kiam la mistera dancistino 
alvenis antaŭ la vilaĝestron, kaj kun 
kunmetitaj manoj kaj profunda kliniĝo 
omaĝis lin, kiel decas. La ĉeestantoj estis 
surprizitaj kaj demandadis unu la alian, 
de kie subite aperis tiu dancistino, kaj kiu 
ŝi fakte estas. Apenaŭ ŝi komencis danci, 
oni ekaŭdis mallaŭtan krion de Kumar, la 
gastiganto de Bend: 

- Padma, filino mia! 

Inter la ĉeestantoj ekestis murmurado, 
interrompita de krietoj. Ĉiu laŭ sia maniero 
miris kaj esprimis ŝaton al ŝia dancado. 

Ju pli vigla fariĝis la muziko, des pli gaje 
tintadis la tintiloj sur la piedoj de Padma. 
Kiel bela estis Padma... kiel harmonie ŝi 
movadis la manojn kaj la kapon, kaj eĉŝiaj 
brovoj moviĝadis. Subite ŝi komencis salteti 
kaj eksaltis kvazaŭ ŝi tuj ekflugus tra la 
aero... Ĉiuj estis ĉarmitaj. Eĉpli ol antaŭ 
kelkaj semajnoj, kiam vera dancistino 
dancis antaŭ ili. Pluraj el ili miris, ke tia 
dancistino povis naskiĝi en ilia vilaĝo. 

[...] 

Neniu en tiu ekscito rimarkis, ke la 
knabino tie kaj jene eraris en la ritmo 
de la paŝoj, nek tion, ke ŝi foje stumblis 
je malglataĵo de la tero kaj preskaŭ 
falis. Kaj kiu eĉ povus rimarki, ke ŝiaj 
ludemaj manoj, kiam ili prezentis cervon, 
trinkantan akvon ĉe la fonto, pli similis 
al kovkokino, kiu bekfrapas ovojn. Neniu 
povis eĉ konjekti, ke la peza arĝenta 
ringego dolorigas la maleolon de Padma 
je ĉiu salto, kaj ke ŝi sentis sin ankoraŭ tre 
malproksima de la kapablo ekftugi.” 

Kaj nun vi certe komprenas, kia nobla 
defio estis por la knabino Padma prepari 
sin por lerni je profesia nivelo tradician 
hindan dancarton! Ĉu ankaŭ vi revas 
plenumi ion tiom ekscitan en via vivo? 

Pri multaj aliaj travivaĵoj de Padma kaj 
ŝia amiko Virendra vi ekscios legante la 
libron. 

La kongresoj 

La rubrikon prizorgas: 

Stefan MacGill 



Esperanto naskiĝis en 1887. 

La kreinto, Ludoviko 
Zamenhof, bone komprenis, 
ke la nova lingvo bezonas 
parolantojn kaj uzantojn. 
Internacia lingvo bezonas tiujn 
uzantojn en multaj landoj. 

T ial li senlace korespondadis, 

konigis la lingvon, kaj kuraĝigis 
la starigon de lokaj kluboj kaj 
societoj, kaj la eldonon de revuoj. Ene 
de du-tri jaroj tio okazis, kaj eble savis la 
lingvon, ĉar la ebloj por uzi kaj konigi la 
lingvon en la propra lando fariĝis ĉiam 
pli malfacilaj. 

Sed necesis atendi 18 jarojn ekde 
la fondo ĝis la okazigo de la unua 
Universala Kongreso (UK). Tia multnacia 
kunveno bezonas laborfortojn kaj 
organizadon - alivorte, movadon. 
Organiza centro por esperantistoj 
kreskis pleje en Francio, do ĝi proponis 
la unuan kongreson en Boulogne- 
sur-Mer, urbo ĉe la bordo de la Norda 
Maro. La kongreso okazis en julio 
1905. Partoprenis 688 adeptoj de la 
lingvo el dudek landoj - por multaj tio 
donis la unuan eblon paroli la lingvon 
kun alilandanoj - mirinda sperto! 

Vidu ĉe http://eo.wikipedia.org/wiki/ 
UK_1905. Kompreneble Zamenhof mem 
partoprenis la kongreson, kaj faris 
gravan - eĉ nun konatan - festparolon. 
Interalie li diris: 

“Hodiaŭ en Bulonjo-sur-Maro kunvenis 
ne francoj kun angloj, ne rusoj kun poloj, 
sed homoj kun homoj.” 



Do, la unua UK okazis en 1905. Inter 
tiam kaj 2015 pasis 110 jaroj. Kaj tamen 
en la ĉi-jara julio ni festos la centan UK. 
Kiel eblas tiu diferenco? Kie malaperis 
tiuj dek jaroj? Nu, pro mondmilitoj. 

Facilas kompreni, ke pacema movado 
suferos dum militoj. Kvar kongresoj 
forfalis dum la Unua Mondmilito kaj sep 
pro la Dua. Krom tio okazis UK ĉiujare 
- delonge organizata de Universala 
Esperanto-Asocio (UEA). 

E1 tiuj cent kongresoj 83 okazis en 
Eŭropo, 9 en Ameriko, 7 en Azio kaj unu 
en Oceanio. La koncentriĝo en Eŭropo 
okazis en tre difmitaj jaroj, kontinue 
ekde 1920 ĝis 1964 kaj 1966 ĝis 1983 
(kun nur unu escepto). En la plej fruaj 
jaroj kaj depost 1984 ni kuraĝas esti pli 
tutmondaj. Vidu la tabelon sur la sekva 
paĝo. La nombro da sinsekvaj Eŭropaj 
kongresoj (ekskludante la militajn jarojn) 
klare montras tiun tendencon: 

5, 4, 38, 6, 8, 2, 1, 3, 3, 2, 2, 1, 1, 2, 2, 1, 1, 1. 

UK-oj okazis en 32 landoj (laŭ nunaj 
landlimoj), 21 en Eŭropo kaj 11 ekster- 
eŭrope. Vidu la precizan liston de 
kongresoj en la Jarlibro de UEA por 2014, p. 
31. Por la estonto klara plano devas esti la 
unua UK en Afriko, frue en la dudekaj jaroj. 

Sed reen al 2015! La propono de la 
francaj esperantistoj gastigi la centan UK 
en 2015 estis evidenta elekto. Maleblis 
okazigi ĝin en Boulogne-sur-Mer pro 
malsufiĉaj hoteloj kaj neniu adekvata 
kongresejo. Do, la UK okazos en Lillo, la 
kvara plej granda urbo de Francio. Vidu 
ĉe: http://eo.wikipedia.org/wiki/Lille. Lillo 
troviĝas 140 kilometrojn for de Boulogne- 
sur-Mer. Vidu ĉe: http://eo.wikipedia.org/ 
wiki/Boulogne-sur-Mer. Ja la kongresanoj 
volos amase pilgrimi al Boulogne-sur-Mer 
kaj vidi la teatron, kie Zamenhof faris 
sian inaŭguran parolon. La deziro tiom 
fortos, ke ĝi superos la kapablon de la 
apudmara urbeto akcepti ĉiun samtempe. 
Do, okazos du ekskursoj tage tra la kvin 
tagoj de la UK. 

Pro la jubileo estas planata pli ol kutime 
bunta programo, kun ekspozicioj kaj 
subĉielaj koncertoj por la publiko, dek- 
unu persona teatra trupo el Italio kaj 
multo pli. Jam aliĝis ĝis la 20a de aprilo 
2269 personoj el 77 landoj, do kredeble 
temos pri la plej granda UK de la lastaj 


Esploru vi mem! 

Kiu povos trovi la faktojn kaj 
respondi niajn demandojn? 

O Du landoj gastigis po ok 
Universalajn Kongresojn. Kiuj ili estas? 

0 Kiuj urboj akceptis la plej grandan 
nombron da Universalaj Kongresoj? 

© Kiu kongreso havis la plej altan 
nombron da partoprenintoj? 

Respondoj en la sekva numero! 


18 jaroj. Paralele kun la UK okazos 
denove Internacia Infana Kongreseto 
(IIK) en Villeneuve-d'Ascq, proksime al 
Lillo. Alvenis 36 aliĝoj el tri kontinentoj. 
Vidu ĉe: iik.lille2015.fr, resp. http://arras- 
esperanto.fr/iik2015/. 



1005 Universala 
Kongreso de Esperanto 

Ltllo (Lille) H Francio 
25 jullo - 1 aŭgusto 2015 

Lingvoĵ, ortc| koj valOfpj en la diŭogo interk.ulturoj 

Vortklarigoj: 

Adepto: sekvanto, kredanto, 
entuziasmulo pri io. 

Adekvata: taŭga, konvena, plenumanta 
la bezonojn. 

Pilgrimi: Vojaĝi kun religia celo al 
sankta loko. 

Tendenco: Evoluo. 

Kontinue: Seninterrompe, daŭre, ade. 

Solvo de la kvar-solva 
enigmo el la antaŭa numero 

Solvo el la p. 13 

E1 ĉiuj kvar asertoj unu estas 
malĝusta, dum la aliaj ĝustaj. 

Kiu do estas la malĝusta? Tio 
ne povas esti la aserto de Smith, ĉar alie 
rezultiĝus ĝustaj tri aliaj, tiam nur Smith 
elirus la lasta el la banko (sed li mensogas). 

Se mensogas Koksford, tiam li estis aŭ 
la unua aŭ la lasta, sed Timido diras, ke li 
estis la unua, dum Smith diris, ke li estis 
la lasta. 

Se Timido kaj Smith ambaŭ diras la 
veron, tio signifas, ke Koksfordo ne povus 
esti la unua, nek la lasta, do lia aserto 
rezultiĝas ĝusta. 

Ne mensogis ankaŭ Anfi, se Smith diris 
la veron, do li estis la lasta kaj Anfi diris la 
veron, asertante, ke li ne estis la lasta. Do 
restas, ke Timido mensogis, kio koincidas 


kun la vereco de la aliaj tri asertoj. Kiel 
sciite, Timido diris, ke li eliris la unua. Tio 
ne koincidas kun la ceteraj tri asertoj, nur 
enkaze se el tiuj sekvus, ke neniu oficisto 
povus esti la unua (tiam ĝuste Timido 
estus la unua). Se estus tiel, la unua ne 
povus esti Smith, nek Koksford (laŭ sia 
aserto mem). Anfi diris, ke li ne estis 
la lasta. Tiam al la vereco de lia aserto 
koincidas nur tio, ke li estis la unua. 

Do Timido estas mensoginta, restas 
nur unu ebleco: la unua eliris Anfi. Sed 
Timido iel timiĝis, pro tio li mensogis. Ne 
necesas demandi lin, ĉar li scias nenion, li 
estas elirinta, eble ne 
troviĝis eĉ tie. 

La lecionon kun helpo 
de Bardhyl Selimi 
preparis Malgosia 
Komarnicka 




majo 2015/35 

































































Baldur Ragnarsson 

[ 41 ] Hendrik Adamson (1891-1946) 


Du estonaj poetoj nun 
okupas mian menson, 
Hilda Dresen kaj 
Hendrik Adamson. Iliaj 
verkoj aperis dum la 
intermilitaj jaroj en 
revuoj, ĝis Stafeto, la 
fama eldonejo de Regulo 
Perez en Kanariaj Insuloj, 
aperigis ilin libroforme. 



P ri Hilda Dresen mi verkis 

artikolon por tiu ĉi serio (Juna 
amiko, n-ro 117, 2006). La elektitaj 
poemoj de Hendrik Adamson, sub la 
titolo Vesperkanto, aperis nur en 1967, 

21 jarojn post lia morto, kun antaŭvorta 
eseo de Hilda Dresen pri li kaj lia verko. 
Ŝi konis lin bone kaj konsideras lian 
sorton kun profunda konprenemo. 

Mi ĉerpas el ŝia eseo kelkajn faktojn: 

Hendrik Adamson naskiĝis la 6-an 
de oktobro 1891 en Karstna, kampara 
loko en Sud-Estonio. Liaj gepatroj estis 
malriĉaj. Li elstaris kiel la plej bona 
lernanto en la loka lernejo, kaj poste 
studis en la Pedagogia Seminario 
en Tartu. En 1911 li ricevis 
postenon kiel instruisto en 
kelkaj kamparaj lernejoj, 

1919 -1927 en sia hejmloko 
en Karstna. En 1927 li serioze 
malsaniĝis, kaj ricevis 
malgrandan pension. Dum la 
militaj jaroj, 1940-1945, li penis 
labori denove kiel instruisto, 
sed tio superis liajn fortojn. 

Sian lastan vivojaron 
li plejparte pasigis en la lito. 


Esperanton li eklernis fine 
de 1929, kaj jam en 1930 li 
ekverkis originalajn poemojn 
en tiu lingvo. Sed multajn 
jarojn antaŭe li provis sian 
poetan talenton, verkante en 
sia gepatra lingvo, la estona. 
Liaj estonlingvaj versaĵoj 
aperis en gazetoj ekde 1913, 
lia unua poemaro en 1919. 

En 1965 estis eldonitaj 
poemoj elektitaj el liaj ses 
estonlingvaj poemaroj en 
la intermilitaj jaroj. Multaj estas verkitaj 
en lia loka dialekto. Pro tio Hendrik 
Adamson estas konsiderata aparte 
meritplena poeto en sia gepatra lingvo. 

Hendrik Adamson estas esence 
melankolia poeto. Tamen, Hilda Dresen, 
komparante liajn estonlingvajn poemojn 
kun la Esperantaj, diras en sia eseo, ke 
“oni devas konstati, ke en la Esperantaj 
estas troveblaj relative pli multe petolaj 
kaj ĝojaj sonoj ol en la estonlingvaj.” 
Probable ŝi pravas. Enkonduka poemo 
anoncas la deziron de la poeto esprimi 
la tutan gamon de sentoj, kaj ne perdiĝi 
en negativaj plendoj. Jen la unua kaj lasta 
strofoj: 

Mi ludas sur la kordoj 
pri ĝojo kaj malĝoj’, 
kaj frapas sur la pordoj 
apud la fremda voj’. 

Ĉar fajron aŭ fajreron 
enhavas ĉiu poem’, 
vi trovos sub literoj 
la sparkon por vi mem. 

La poeto esprimas la 
konvinkon, ke liaj poemoj 

havas valoron, kiun la leganto trovos, 
ĉiu laŭ sia animstato. Ĉar la poezio de 
Hendrik Adamson rivelas lian animon 
en tia simple sincera maniero, ke liaj 
eldiroj facile trovas aliron al sentema 
leganto. Ofte lia spirito estas kadrita en 
cirkonstancoj, kiuj elvokas trankvilon, 
kiel en la poemo Nokte: 

Staras betuloj duvice, 
susuras en vento vespera, 
Floroj odoras delice, 
murmuras ondaro rivera. 

Nokto sterniĝas kvieta 
kun mola vindaĵ' de nebuloj, 
en meditado pieta 
mi iras, dum flustras betuloj. 

Sed pli ofte cirkonstancoj elvokas 
melankolion kaj senton de soleco, 
randanta kun malespero. Tiel en la 
poemo Krepusko: 

Dum gaje lumetas lampiroj 
kaj ŝvebas la flora odor\ 
ĉirkaŭe flugadas vampiroj 
kaj suĉas la sangon el kor’. 

Pepadas birdet' en arbusto 
dum dolĉa vespera langvor ĵ 
sed mordas senĉese en brusto 

timige-terura angor'. 

Aŭdiĝas la vesper-sonorado, 
al bronzo puŝiĝas frapiV, 
resonas ĝi kiel plorado ... 

La vivo - inkuba delir'. 


Sed la poeto ankaŭ havas pli 
malpezajn momentojn, ekzemple en la 
poemeto Hej! li kuraĝigas kaj instigas 
la homojn al vigla agado per milda 
ironiemo, dum la vivo daŭras: 

Tiklu, tiklu gorĝon rido, 
vivi viglu, hej, homido, 
kun la korpo, kun la kor', 
dum la viv' ne flugis for. 

Tiklu, tiklu gorĝon rido, 
vivi viglu, hej, homido, 
kiel el sunbrulo muŝ', 
ĝis la morto diras: huŝ! 

Laŭ mia scio literaturemaj espe- 
rantistoj ekkonis la poezian arton de 
Hendrik Adamson el la marta numero 
1932 de la revuo Literatura Mondo. 

Du jarojn poste eldonis la revuo la 
antologion Dekdu poetoj, kiu enhavis 
dekunu poemojn de Adamson. Pri lia 
poezio Kalman Kalocsay, kiu redaktis 
la libron, skribis: “Vere oni povas diri, 
ke ĉi tie la lingvo jam estas ne nur 
instrumento, sed ankaŭ la temo mem” 
La arto de la poemoj tiom profunde 
esprimas la koncernajn temojn: ĉu 
solecon, senesperon, rezignon, naturon, 
amon, ofte miksitajn de ironiemo, ke 
oni volonte konsentas pri la diro de 
Kalocsay. Hendrik Adamson estas poeto, 
per kies poemoj oni sentas sin aktive 
partoprenanta ties 
anime sondeman 
arton. 



☆ 

HENDRIK ADAMSON 

0 X 1801 — 7 111 tQHĜ 

Kiel bonojn pfantojn vi alportis por 
la lerneja legomgardenoi 
\ j~iel ĝi aspektos bonege.^ T" 

/ Mf olportfs tomotojn, ĉor jli estasV 
bonaj en salata kaj onkati por farĉj. 


Autcrino: Sormy Alvarez 

Tradukisto: Jose de Jesŭs Cainpos Pacheco 


Instruisto, Ja foJibeto 
havas multojn 
vitamĴnojn kaj mia 
patrino preparas ĝin 
kun ovo. 



La manĝojo kun cepo estas 
bongusta. 



karoto estas manĝebla 
sen kuiri, ankau kuirita kaj 



[He Arielo per tio ni 
jpovos fari alian 
legomĝardenon. 





















































